3. sz. napirendi pont



**ZALA MEGYEI ÖNKORMÁNYZAT**



a Zala Megyei Közgyűlés 2022. szeptember 15-i ülésére

**Tárgy:**Tájékoztató a Szociális és Gyermekvédelmi Főigazgatóság Zala Megyei Kirendeltsége működéséről, különös tekintettel a megyei szociális szakellátás, gyermekvédelem és idősellátás helyzetére.

**Az előterjesztést készítette:** Zimborás Béla igazgató

**Megtárgyalta:** Térségfejlesztési Bizottság

**Előterjesztő:**

Zimborás Béla

igazgató

[www.zala.hu](http://www.zala.hu)

**Tisztelt Közgyűlés!**

A Szociális és Gyermekvédelmi Főigazgatóság Zala Megyei Kirendeltségének működéséről, az állami fenntartásban lévő megyei szakosított szociális ellátás, valamint gyermekvédelmi szakellátás helyzetéről az alábbi tájékoztatót adom.

A tájékoztatóban elsősorban a 2021. és 2022. esztendők folyamatait mutatom be.

**I. A Szociális és Gyermekvédelmi Főigazgatóság bemutatása**

**I.1. A Szociális és Gyermekvédelmi Főigazgatóság létrehozása**

A rendszerváltás óta a szociális ellátórendszerben jelentős változások mentek végbe.

A személyes gondoskodást biztosító szolgáltatások egy része minden településen kötelezően nyújtandó ellátási forma, más része meghatározott településnagysághoz kötött volt, azonban az ellátások és szolgáltatások megszervezése számos változáson ment keresztül. A szociálisan rászorultak ellátásának megszervezése a helyi önkormányzatok feladata lett, melynek terén nagy önállósággal rendelkeztek. A gazdasági nehézségek következtében 2005 körül intézmény-összevonások kezdődtek, így pl.: egy-egy megye teljes szakellátási rendszerét központosították, így jöttek létre a gyermekvédelmi központok.

Az ellátások újjászervezése során a megyei önkormányzatok fenntartásában lévő szociális és gyermekvédelmi intézmények 2012. január 1. napjával állami fenntartásba[[1]](#footnote-1) (a **Zala Megyei Önkormányzat**, valamint a fenntartásában lévő intézmények ingatlanvagyona – beleértve valamennyi vagyoni értékű jogot is – a Magyar Állam tulajdonába, és a **Zala Megyei Intézményfenntartó Központ[[2]](#footnote-2)** vagyonkezelésébe) kerültek.

A megyei intézményfenntartó központok 2013. március 31. napján a **Szociális és Gyermekvédelmi Főigazgatóság**ba (a továbbiakban: SZGYF) történő beolvadással megszűntek, az SZGYF a megyei intézményfenntartó központok általános és egyetemleges jogutódja lett.

Az SZGYF központi hivatalként működő központi költségvetési szerv, melynek élén főigazgató áll.

Az SZGYF látja el

1. a szociális igazgatásról és szociális ellátásokról szóló 1993. évi III. törvény (a továbbiakban: Szt.) és a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) szerinti **fenntartói feladatokat**[[3]](#footnote-3),
2. biztosítja a **jelzőrendszeres házi segítségnyújtást** az Szt. 91. § (2) bekezdése szerint,
3. ellátja - az Országos Gyermekvédelmi Szakszolgálat kivételével - a fenntartott intézmények **gazdálkodással összefüggő feladatait**,
4. közreműködik az országos szociális nyilvántartási rendszerek működtetésében és fejlesztésében,
5. ellátja az Európai Unió pénzügyi alapjaiból, illetve hazai társfinanszírozásból megvalósuló **segélycsomag-osztási és kapcsolódó feladatokat** a 2014-2020 és a 2021-2027 programozási időszak vonatkozásában,
6. működteti az **országos gyermekvédelmi szakértői bizottságot**,
7. ellátja az állami fenntartásban lévő, **fejlesztő foglalkoztatási támogatásban** részesülő intézmények fejlesztő foglalkoztatási támogatásához köthető szakmai koordinációját, a támogatás jog- és célszerű felhasználásának szakmai támogatását.

Az SZGYF *központi szervből* és a területi szerveként működő *megyei kirendeltségekből* áll. Az egyes kirendeltségek a főigazgató irányítása és az adott kirendeltségigazgató vezetése alatt állnak.

**I.2. A Szociális és Gyermekvédelmi Főigazgatóság Zala Megyei Kirendeltsége**

A Kirendeltségek az SZGYF önálló jogi személyiséggel nem rendelkező területi egységei. A hatályos Szervezeti és Működési Szabályzatának megfelelően a Zala Megyei Kirendeltség szervezeti struktúrája három osztályból áll. Összesen 22 álláshellyel[[4]](#footnote-4) rendelkezik, melyek közül valamennyi státusz betöltött.

A kirendeltség élén igazgató áll. Az igazgatót a főigazgató javaslatára a miniszter nevezi ki és menti fel, felette az egyéb munkáltatói jogokat a főigazgató gyakorolja.

2021. évben az igazgatóval párhuzamosan új igazgató-helyettes (Megyei Koordinációs Osztály osztályvezetője), új működtetési és fejlesztési osztályvezető került kinevezésre.

A Kirendeltség feladatai közül a legfontosabbak az alábbiak:

a) ellátja az Szt. 92/B. § (1) bekezdés b)-h) pontjában és a Gyvt. 104. § (1) bekezdés c)-l) pontjában meghatározott **fenntartói feladatokat**,

b) megállapítja az **intézményi térítési díjat** (a főigazgató egyetértésével),

c) eljár a **működési engedélyezéssel** kapcsolatos ügyekben,

e) szervezi, irányítja és ellenőrzi a fenntartott intézmények szakmai feladatainak végrehajtásához szükséges **pénzügyi feltételeket**,

f) összegyűjti, ellenőrzi a fenntartott intézmények gazdálkodására vonatkozó kötelező, rendszeres és ad hoc jellegű **adatszolgáltatásokat**,

g) az utógondozói ellátásban részesülő fiatal felnőtt kérelmére dönt az utógondozói ellátás meghosszabbításáról, valamint a meghosszabbított utógondozói ellátás megszüntetéséről.

**II. Az SZGYF Zala Megyei Kirendeltségéhez tartozó állami fenntartásban működő szociális és gyermekvédelmi intézmények Zala megyében**

Az SZGYF Zala Megyei Kirendeltsége közvetlen fenntartói feladatokat lát el az alábbi intézmények vonatkozásában:

* **Zala Megyei Gyermekvédelmi Központ** (8900 Zalaegerszeg, Landorhegyi u. 35.)
* **Zala Megyei Fagyöngy Egyesített Szociális Intézmény** (8925 Búcsúszentlászló, Arany János u. 17.)
* **Zala Megyei Szivárvány Egyesített Szociális Intézmény** (8776 Magyarszerdahely, Újnéppuszta 9.)
* **Zala Megyei Gondoskodás Egyesített Szociális Intézmény** (8900 Zalaegerszeg, Külső-Kórház u. 2.)

A kirendeltséghez tartozó szolgáltatási struktúra az elmúlt esztendőben az *egyházi átadások*, az Országos Gyermekvédelmi Szakszolgálat megalakulása, valamint az *intézményi férőhelykiváltási program* megvalósítása következtében jelentős mértékben átalakult.

**II.1. ZALA MEGYEI GYERMEKVÉDELMI KÖZPONT**

A Zala Megyei Gyermekvédelmi Központ 2011. július 1. napjától látja el telephelyein a gyermekek védelméről és a gyámügyi igazgatásról szóló 1997. évi XXXI. törvényben meghatározott, a hiányzó szülői gondoskodás pótlását, a gyermekvédelmi gondoskodásból kikerült fiatal felnőttek társadalmi beilleszkedését segítő állami feladatokat.   
A telephelyek nagyobb szervezeti egységekbe tagozódnak: ***lakásotthon-hálózatokba***, ***gyermekotthonokba***.

Az intézmény célja, hogy biztosítsa a gyermek alapvető jogát – örökbefogadó családban vagy más, családot pótló ellátás formájában – a szülői vagy más hozzátartozói gondoskodást helyettesítő védelemhez. A gyermekek, fiatal felnőttek elhelyezését, befogadását az intézménybe hatósági döntés alapozza meg. Az intézmény valamennyi szervezeti egységének feladata, hogy a családjából bármely okból kikerült gyermek biztonságát, korához, szükségleteihez igazodó gondozását, nevelését, egészséges személyiségfejlődését biztosítsa, a kapcsolattartással a gyermek és szülője közötti érzelmi köteléket fenntartsa, erősítse, elősegítse a vérszerinti családba történő visszagondozást, és, ha ez nem lehetséges a gyermek örökbeadását.

Az intézmény ellátási területe Zala megye közigazgatási területére terjed ki.

A ***Zala Megyei Gyermekvédelmi Központ*** nevelőszülői hálózata *2021. április 1.* napjával került a Magyarországi Református Egyház fenntartásába, *2021. július 1*-től történt meg a Területi Gyermekvédelmi Szakszolgálat kiválása, míg *2021. október 1.* napjától került sor az intézmény két utógondozói lakásának, valamint két lakásotthonának átadására, szintén a Magyarországi Református Egyház számára.

**Az Zala Megyei Gyermekvédelmi Központ engedélyezett férőhelyszámának változása**

***1. számú táblázat***

|  |  |
| --- | --- |
| **2020. december 31.** napi férőhelyszám | 472 |
| Nevelőszülői Hálózat egyházi átadása miatti csökkenés | 205 |
| Befogadó Otthon OGYSZ-hez kerülése miatti csökkenés | 8 |
| lakásotthonok egyházi átadása miatti csökkenés | 33 |
| **2021. december 31.** napi férőhelyszám, *ebből* | 226 |
| *gyermekotthoni férőhelyek száma* | *82* |
| *lakásotthoni férőhelyek száma* | *132* |
| *külső férőhelyek száma* | *12* |

*Forrás: SZGYF ZM Kirendeltség 2022.*

Az említett szervezeti változások hatására **2021. évben az intézmény engedélyezett férőhelyszáma 226 főre mérséklődött**, amelyből a gyermekotthonok férőhelyszáma 82 fő, a lakásotthonok férőhelyszáma 132 fő, a külső férőhelyek férőhelyszáma 12 fő.

***1. számú ábra***

****

*Forrás: SZGYF ZM Kirendeltség 2022.*

A szervezeti változások eredményeképpen az intézmény jelenleg ***226 férőhelyen*** biztosít otthont nyújtó ellátást, engedélyezett költségvetési létszámkerete ***192 fő.***

**Az intézményben gondozottak számának változása**

***2. számú táblázat***

|  |  |
| --- | --- |
| 2020. december 31. napi gondozotti létszám | 410 |
| nevelőszülői hálózat egyházi átadása miatti csökkenés | 177 |
| Befogadó Otthon OGYSZ-hez kerülése miatti csökkenés | 6 |
| lakásotthonok egyházi átadása miatti csökkenés | 26 |
| egyéb csökkenés | 26 |
| 2021. december 31. napi gondozotti létszám | 175 |

*Forrás: SZGYF ZM Kirendeltség 2022.*

A gondozotti létszám jelentős mérséklődésének oka a Nevelőszülői Hálózat, a Szakszolgálati Iroda Befogadó Otthona, valamint 2 lakásotthon és 2 utógondozói lakásotthon kiválása volt.

A Zala Megyei Gyermekvédelmi Központ a megyében összesen ***18*** gondozási színtéren látja el feladatait.

Az intézmény nevelőszülői hálózatának és egyes lakásotthonainak egyházi átadása, a gyermekvédelmi szakszolgálat szervezeti egység kiválása mellett az intézmény vezetésében is változás következett be.

2022. január 1. napjától új intézményvezető áll a ZM GYVK élén.

Az elmúlt évek adatait vizsgálva megállapítható, hogy a szakellátásba beutalt gyermekek körében egyre növekvő a speciális, valamint a kettős ellátási szükségletű gyermekek aránya.

**II.2. ZALA MEGYEI FAGYÖNGY EGYESÍTETT SZOCIÁLIS INTÉZMÉNY**

Az intézmény *pszichoszociális fogyatékossággal élők* és *fogyatékos személyek* ápolást, gondozást nyújtó ellátását biztosítja. Az intézmény *támogatott lakhatást* is működtet, fejlesztő foglalkoztatást biztosít, továbbá Szolgáltató Központ keretében *alapszolgáltatásokat* is nyújt.

Az intézmény korábban a Fővárosi Önkormányzat fenntartásában állt, ellátási területe a pszichiátriai betegek tartós bentlakásos ellátása esetében (36 férőhelyen) Budapest Főváros közigazgatási területe, az alapszolgáltatások tekintetében pedig az alábbiak szerint alakul:

**Zala Megyei Fagyöngy Egyesített Szociális Intézmény által biztosított alapszolgáltatások**

***3. számú táblázat***

|  |  |  |
| --- | --- | --- |
| Alapszolgáltatások | Ellátási terület | kapacitás |
| étkeztetés | Zalaegerszegi, Nagykanizsai, Keszthelyi, Letenyei Járás | 60 fő |
| házi segítségnyújtás | Zalaegerszegi, Nagykanizsai, Keszthelyi, Letenyei Járás | 30 fő |
| fogyatékossággal élők nappali ellátása | Zala megye | 12 fő |
| közösségi ellátás pszichiátriai betegek részére | Zalaegerszegi, Nagykanizsai, Keszthelyi, Letenyei Járás | 40 fő |
| pszichiátriai betegek nappali ellátása | Zala megye | 40 fő |
| támogató szolgáltatás | Zalaegerszegi, Nagykanizsai, Keszthelyi, Letenyei Járás | 20 fő |

*Forrás: SZGYF Zala Megyei Kirendeltség 2022.*

**A *Zala Megyei Fagyöngy Egyesített Szociális Intézmény zalaapáti és kehidakustányi* telephelyei, a hozzátartozó *TL házakkal* együtt *2022. május 1. napjával kerültek átadásra a Magyar Máltai Szeretetszolgálat Egyesület részére.* A fenntartóváltás az intézmény 182 férőhelyét érintette.**

A szervezeti változások eredményeképpen az intézmény jelenlegi szolgáltatási kapacitása **194 fő** *(ebből szakellátás: 72 férőhely, alapszolgáltatás: 122 fő)*, engedélyezett költségvetési létszámkerete ***83 fő.***

Az intézmény Zala megyében összesen ***8 feladatellátási helyszínen*** látja el a feladatait.

**Zala Megyei Fagyöngy Egyesített Szociális Intézmény  
lakhatási szolgáltatást biztosító ingatlanjai**

***4. számú táblázat***

|  |  |  |
| --- | --- | --- |
| **Megnevezés** | **Cím** | **Engedélyezett férőhely (fő)** |
| Tőzike Otthon | Zalaszentiván, Kossuth u. 19. | 12 |
| Hajnalka Otthon | Zalalövő, Kossuth utca 173. | 12 |
| Gyöngyvirág | Vaspör, Vörösmarty Mihály utca 11. | 12 |

*Forrás: SZGYF Zala Megyei Kirendeltség 2022.*

2022. év végéig a jelenleg bentlakásos ellátásban élők az alábbi lakhatási szolgáltatást biztosító új építésű/felújított ingatlanokba költöznek:

***5. számú táblázat***

|  |  |  |
| --- | --- | --- |
| **Megnevezés** | **Cím** | **Engedélyezett férőhely (fő)** |
| **Pipacs Otthon** | Felsőrajk, Dózsa Gy. u. 18. | 12 |
| **Százszorszép Otthon** | Esztergályhorváti, Kossuth u. 18. | 10 |
| **Vadrózsa Otthon** | Esztergályhorváti, Kossuth u. 13. | 10 |
| **Tulipán Otthon** | Nagykanizsa, Kazanlak krt. 10/D. IV/29. | 4 |

*Forrás: SZGYF Zala Megyei Kirendeltség 2022.*

**II.3. ZALA MEGYEI SZIVÁRVÁNY EGYESÍTETT SZOCIÁLIS INTÉZMÉNY**

Az intézmény *idősek,* *pszichoszociális fogyatékossággal élők* és *fogyatékos személyek* ápolást, gondozást nyújtó ellátását biztosítja, és *jelzőrendszeres házi segítségnyújtást* is működtet 47 zalai településen (56 kihelyezett készülékkel).

Az intézmény *támogatott lakhatást* is működtet, *fejlesztő foglalkoztatást* biztosít, továbbá Szolgáltató Központ keretében *alapszolgáltatást* is nyújt két szolgáltató központjában.

**Zala Megyei Szivárvány Egyesített Szociális Intézmény által biztosított alapszolgáltatások**

***6. számú táblázat***

|  |  |  |  |  |
| --- | --- | --- | --- | --- |
| Alapszolgáltatások | Ellátási terület | Kilátó Szolgáltató Központ  kapacitás | Ellátási terület | Kivi Szolgáltató Központ  kapacitás |
| étkeztetés | Zalaegerszegi, Nagykanizsai  Járás | 60 fő | Zalaegerszegi, Nagykanizsai, Lenti, Letenyei Járás | 60 fő |
| házi segítségnyújtás | Zalaegerszegi, Nagykanizsai  Járás | 33 fő | Zalaegerszegi, Nagykanizsai, Lenti, Letenyei Járás | 48 fő |
| fogyatékossággal élők nappali ellátása | Zala megye | 40 fő | Zala megye | 50 fő |
| támogató szolgáltatás | Zalaegerszegi, Nagykanizsai  Járás | 40 fő | Zalaegerszegi, Nagykanizsai, Lenti, Letenyei Járás | 40 fő |

*Forrás: SZGYF Zala Megyei Kirendeltség 2022.*

**A jelzőrendszeres házi segítségnyújtás működési adatai**

**2021. év**

***7. számú táblázat***

|  |  |  |  |
| --- | --- | --- | --- |
| **Segítségnyújtást igénylő riasztás (alkalom)** | **Tesztriasztás (alkalom)** | **Téves riasztás (alkalom)** | **Riasztások összesen (alkalom)** |
| 57 | 10 | 138 | 205 |

# *Forrás: SZGYF Zala Megyei Kirendeltség 2022.*

Az intézmény által működtetett jelzőrendszeres házi segítségnyújtás a dél-zalai régió 47 településére, köztük Nagykanizsa megyei jogú városra terjed ki.

A ***Zala Megyei Szivárvány Egyesített Szociális Intézményt* a fenntartóváltás egyelőre nem érintette, az intézmény** ellátási kapacitása jelenleg összesen **794 fő** *(ebből szakellátás: 494 férőhely, alapszolgáltatás: 300 fő****)***, engedélyezett költségvetési létszámkerete ***279 fő*.**

Az intézmény Zala megyében összesen ***23 feladatellátási helyszínen*** biztosít szociális szolgáltatást.

**Fejlesztő foglalkoztatás**

Az ellátottak fejlesztő foglalkoztatásban való aktív részvétele biztosítja meglévő képességeik továbbfejlesztését, a napi rutintevékenységek folyamatos meglétét a speciális tudású foglalkoztatási rehabilitációs szakemberek segítségével.

A fejlesztő foglalkoztatásba az a személy vonható be, aki az alábbi feltételeknek együttesen megfelel:

* intézményi jogviszonya alapján szociális szolgáltatást, vagy ellátást vesz igénybe, és
* állapota szerint fogyatékossággal élő, vagy pszichiátriai, vagy szenvedélybeteg, vagy hajléktalan személy, és
* megfelel az Szt. szerinti általános feltételeknek.[[5]](#footnote-5)

Jelenleg 74 fő ellátott végez munkát fejlesztő foglalkoztatás keretében az intézményben. A fejlesztő foglalkoztatással érintett székhelyen és három telephelyen sokrétű tevékenység zajlott (a növénytermesztéstől, az épületüzemeltetésen át a kerámia- és textiltermékek előállításáig), mely az ellátottak idejének hasznos eltöltése mellett az intézmény működését is támogatta.

A terményeket az étkeztetésben hasznosították, a késztermékek értékesítéséből származó bevételt visszaforgatták a fejlesztő foglalkoztatás feltételeinek biztosítására. Az ellátottak többletjövedelemhez jutottak, így a foglalkoztatásuk az intézményi térítési díj bevétel növekedéséhez is hozzájárult.

**II.4 ZALA MEGYEI GONDOSKODÁS EGYESÍTETT SZOCIÁLIS INTÉZMÉNY**

Az intézmény *idősek*, *pszichoszociális fogyatékossággal élők* és *fogyatékos személyek* ápolást, gondozást nyújtó ellátását biztosítja, valamint *jelzőrendszeres házi segítségnyújtást* is működtet.

***2. számú ábra***

*Forrás: SZGYF ZM Kirendeltség 2022.*

**A jelzőrendszeres házi segítségnyújtás működési adatai**

**2021. év**

***8. számú táblázat***

|  |  |  |  |
| --- | --- | --- | --- |
| **Segítségnyújtást igénylő riasztás (alkalom)** | **Tesztriasztás (alkalom)** | **Téves riasztás (alkalom)** | **Riasztások összesen (alkalom)** |
| 10 | 1 | 1 | 12 |

# *Forrás: SZGYF Zala Megyei Kirendeltség 2022.*

Az intézmény által működtetett jelzőrendszeres házi segítségnyújtás a megye 61 településére terjed ki.

A ***Zala Megyei Gondoskodás Egyesített Szociális Intézmény* az** ellátási kapacitása jelenleg összesen **615 fő** *(ebből szakellátás: 465 férőhely, alapszolgáltatás[[6]](#footnote-6): 150 fő****)***, engedélyezett költségvetési létszámkerete ***225 fő*.**

**II.5. AZ SZGYF ZALA MEGYEI KIRENDELTSÉGÉHEZ TARTOZÓ INTÉZMÉNYEK ÖSSZESÍTETT ADATAI**

Az intézményi mutatókat összefoglalóan az alábbi táblázatok mutatják be.

**A Zala Megyei Kirendeltséghez tartozó intézmények összesített adatai**

**2022. június**

***9. számú táblázat***

|  |  |  |  |  |
| --- | --- | --- | --- | --- |
| INTÉZMÉNYEK | Kapacitás | | Dolgozói létszámkeret  (fő) | Feladatellátási helyszín  (db) |
| **Szakellátás**  **(férőhely)** | **Alapszolgáltatás**  **(fő)** |
| ZM GYVK | 226 | - | 192 | 18 |
| ZM FESZI | 72 | 122 | 83 | 8 |
| ZM SZESZI | 494 | 300 | 279 | 23 |
| ZM GESZI | 465 | 150 | 225 | 5 |
| ÖSSZESEN | **1 257** | **572** | **779** | **54** |
| **1 829** | |

*Forrás: SZGYF ZM Kirendeltség 2022.*

Az állami fenntartásban lévő megyei kapacitások (1 829 férőhely) döntő hányada (1 603 férőhely, 88%) a szociális ellátórendszerben, míg 12%-a (226 férőhely) gyermekvédelmi szakellátásban található.

**Az intézmények által nyújtott szakellátási férőhelyek megoszlása célcsoportonként**

**2022. június**

***10. számú táblázat***

|  |  |  |  |  |
| --- | --- | --- | --- | --- |
| Idősellátás | Fogyatékos személyek ellátása | Pszichoszociális fogyatékossággal élők ellátása | Gyermekvédelmi szakellátás | ÖSSZESEN |
| 350 | 361 | 320 | 226 | **1 257** |

*Forrás: SZGYF ZM Kirendeltség 2022.*

A szolgáltatási portfólió célcsoportonkénti megoszlását elemezve megállapítható, hogy a szakellátás területén a rendelkezésre álló kapacitások 82%-a a szociális ellátásban, míg 18%-a a gyermekvédelmi szakellátásban található.

A szociális ellátórendszerben meglévő kapacitások egyenlő arányban oszlanak meg az idősek, a fogyatékos személyek, valamint a pszichoszociális fogyatékossággal élő személyek ellátása között.

**Az intézmények által nyújtott alapszolgáltatási kapacitások megoszlása szolgáltatási formák szerint**

**2022. június**

***11. számú táblázat***

|  |  |
| --- | --- |
| Szolgáltatási forma | Férőhelyszám |
| étkeztetés | -[[7]](#footnote-7) |
| Házi segítségnyújtás | 111 fő |
| Jelzőrendszeres házi segítségnyújtás | 286 készülék |
| nappali ellátás fogyatékossággal élők részére | 95 fő |
| nappali ellátás pszichoszociális fogyatékossággal élők részére | 40 |
| közösségi ellátás pszichoszociális fogyatékossággal élők számára | 40 |
| támogató szolgáltatás | - |
| ÖSSZESEN | 572 |

*Forrás: SZGYF ZM Kirendeltség 2022.*

A biztosított alapszolgáltatásokon belül a házi segítségnyújtás, valamint a jelzőrendszeres házi segítségnyújtás kapacitása a legmagasabb, ezt követik a nappali ellátások, valamint a közösségi pszichiátria ellátás.

A Zala Megyei Kirendeltség fenntartásában lévő intézmények használatában lévő ingatlanok összesen ***20 zalai településen*** helyezkednek el. A kirendeltség hatáskörébe ***50 földterülethez*** kapcsolódóan ***114 épület***, valamint ***31 lakásként*** nyilvántartott vagyonelem tartozik. Ezek összesen több mint ***31 hektár*** nagyságú földterületen fekszenek.

**III. INTÉZMÉNYI FÉRŐHELYKIVÁLTÁS ZALA MEGYÉBEN**

Az **EFOP-2.2.2-17 Intézményi ellátásról a közösségi ellátásról a közösségi alapú szolgáltatásokra való áttérés fejlesztése intézményi férőhely kiváltás pályázat** keretében az elmúlt esztendőkben megkezdődött az 50 férőhelyesnél nagyobb fogyatékossággal élők, pszichiátriai betegek, továbbá szenvedélybetegek számára ápolást-gondozást nyújtó intézmények kiváltása lakókörnyezetbe integrált lakhatási formák létrehozásával és hozzá kapcsolódó szolgáltatási rendszer kialakításával.

***A támogatott lakhatás lényege***, hogy az egyén szükségleteihez illeszkedő módon, természetes és professzionális hálózat létrehozásával és működtetésével támogatja a lehetőség szerinti önálló életvitel kialakítását és fenntartását a szociális ellátórendszer kapacitásain belül.

A támogatott lakhatás fő célja az ellátottak minél teljesebb autonómiájának és társadalmi integrációjának az elérése.

A támogatott lakhatás a fogyatékos személyek/pszichiátriai betegek részére az életkoruknak, egészségi állapotuknak és önellátási képességüknek megfelelően, az ellátott önálló életvitelének fenntartása, illetve elősegítése érdekében

* lakhatási szolgáltatást,
* önálló életvitel fenntartása, segítése érdekében a mentálhigiénés, szociális munka körébe tartozó és egyéb támogató technikák alkalmazásával végzett esetvitelt,
* a közszolgáltatások és a társadalmi életben való részvételt segítő más szolgáltatások igénybevételében való segítségnyújtást,
* az ellátott komplex szükségletfelmérése alapján, erre vonatkozó igény esetén felügyeletet, étkeztetést, gondozást, készségfejlesztést, tanácsadást, pedagógiai segítségnyújtást, gyógypedagógiai segítségnyújtást, szállítást, háztartási vagy háztartást pótló segítségnyújtást biztosít.

***3. számú ábra***



*Forrás: IFKT módszertani útmutató 206. oldal.*

A támogatott lakáshatás szolgáltatási körébe tartozó konkrét szolgáltatási elemeket, valamint azokat a szolgáltatásokat, amelyekhez a hozzáférést szükséges biztosítani, az igénybe vevő komplex szükségletfelmérésének eredménye alapján szervezik meg az intézmények.

**Az intézményi férőhelykiváltási program keretében a megyében 4 projektben összesen 261 férőhely kiváltá~~s~~ valósult meg mintegy 3 milliárd forint összegű ráfordítással, jelenleg 193[[8]](#footnote-8) férőhelyen biztosítunk támogatott lakhatást.**

A megye aprófalvas településszerkezetének, valamint az intézményi férőhelykiváltási projektnek köszönhetően meglehetősen magas a feladatellátási helyszínek száma (54).

Az eddig szinte kizárólag szakosított ellátásokra fókuszáló, intézménycentrikus rendszerben a Szolgáltató Központok létrehozásával és a lakhatási szolgáltatást biztosító ingatlanok (TL házak) elindulásával megjelentek, és egyre jelentősebb szerepet kapnak a lakóhelyközeli (alap-)szolgáltatások. A projektenként létrehozott Szolgáltató Központokban az alapszolgáltatásokat (étkeztetés, házi segítségnyújtás, nappali ellátás, támogató szolgáltatás – fogyatékossággal élők részére, illetve pszichiátriai betegeknek biztosított közösségi ellátás) szervezik meg az intézmények.

**Zala Megyei Szivárvány Egyesített Szociális Intézmény** két férőhely-kiváltási projektben érintett, melynek lényeges adatait a következő táblázatok tartalmazzák:

**KASTÉLYKIVÁLTÁS MAGYARSZERDAHELYEN**

***EFOP-2.2.2-17-2017-00029 ZALA MEGYEI SZIVÁRVÁNY EGYESÍTETT SZOCIÁLIS INTÉZMÉNY***

***12. számú táblázat***

|  |  |  |
| --- | --- | --- |
| ***Működő szolgáltatások*** | | |
| **Sorszám** | **Szolgáltató Központ/lakhatási célú szolgáltatást biztosító ingatlan** | **Működés kezdete** |
| 1. | **Kilátó Szolgáltató Központ** Magyarszerdahely, Újnéppuszta 9. - étkeztetés - házi segítségnyújtás 33 fő - fogyatékossággal élő nappali ellátása 33 fő - támogató szolgáltatás | 2019.09.16 |
| 2. | **Füzfa Otthon 9 fő** Pölöskefő, Jókai u. 2. | 2019.09.16 |
| 3. | **Fecske Otthon 12 fő** Felsőrajk, Dózsa Gy. u. 22. | 2020.02.14 |
| 4. | **Völgy Otthon 12 fő** Felsőrajk, Dózsa Gy. u. 36. | 2020.02.14 |
| 5. | **Sólyom Otthon 4 fő** Nagykanizsa, Kazanlak körút 14/D IV.15. | 2021.03.02 |
| 6. | **Cinege Otthon 4 fő** Nagykanizsa, Kazanlak körút 9/C III.15. | 2022.09.01 |
| ***Tervezett szolgáltatások*** | | **Működés tervezett megkezdése** |
| 1. | **Kikelet Otthon 12 fő** Zalaszentiván, Hunyadi János u. 1. hrsz. 5/1. | 2022.12.15 |
| 2. | **Cseresznyevirág Otthon 4 fő** Nagykanizsa, Liszt F. u. 8/B II.3. | 2022.12.15 |

*Forrás: SZGYF ZM Kirendeltség 2022.*

A projekt keretében **fogyatékossággal élő ellátottak** költözhettek/költözhetnek (57 fő) új építésű lakóházakba, illetve felújított lakásokba.

**HOLDFÉNYOTTHON KIVÁLTÁSA NAGYKANIZSÁN**

***EFOP-2.2.2-17-2017-00023 ZALA MEGYEI SZIVÁRVÁNY EGYESÍTETT SZOCIÁLIS INTÉZMÉNY***

***13. számú táblázat***

|  |  |  |
| --- | --- | --- |
| ***Müködő szolgáltatások*** | | |
| **Sorszám** | **Szolgáltató Központ/lakhatási célú szolgáltatást biztosító ingatlan** | **Működés kezdete** |
| 1. | **Kivi Szolgáltató Központ** Becsehely, Kossuth u. 194. - étkeztetés - házi segítségnyújtás 48 fő - fogyatékossággal élő nappali ellátása 50 fő | 2021.02.01 |
| 2. | **Fenyő Otthon 12 fő** Nagykanizsa, Csengery u. 117/1. | 2020.02.14 |
| 3. | **Hortenza Otthon 12 fő** Tótszerdahely, Béke u. 12. | 2020.02.14 |
| 4. | **Árvácska Otthon 12 fő** Becsehely, Iskola u. 1/B hrsz. | 2020.02.14 |
| 5. | **Szeretet Otthon 12 fő** Zalaszentiván, Kossuth u. 21. hrsz. 180/4 | 2020.02.14 |
| 6. | **Hársfa Otthon 12 fő** Becsehely, Kossuth u. 331. hrsz. 1077 | 2021.03.03 |

*Forrás: SZGYF ZM Kirendeltség 2022.*

Ebben a projektben szintén fogyatékossággal élők költöztek családi házakba, összesen 60 fő ellátott életminősége javult jelentős mértékben a 2020-2021. években.

**A Zala Megyei Fagyöngy Egyesített Szociális Intézmény** szintén két férőhely-kiváltási projektben érintett, melynek főbb paramétereit a következő táblázatok tartalmazzák:

**BORÓKA OTTHON KIVÁLTÁSA ZALAAPÁTIBAN**

***EFOP-2.2.2-17-2017-00026 ZALA MEGYEI FAGYÖNGY EGYESÍTETT SZOCIÁLIS INTÉZMÉNY***

***14. számú táblázat***

|  |  |  |
| --- | --- | --- |
| ***Működő szolgáltatások*** | | |
| **Sorszám:** | **Szolgáltató Központ/lakhatási célú szolgáltatást biztosító ingatlan** | **Működés kezdete** |
| 1. | **Napsugár Szolgáltató Központ** Zalaapáti, Deák F. u. 3. - étkeztetés - házi segítségnyújtás 30 fő - közösségi ellátás 40 fő - pszichiátriai betegek nappali ellátása 40 fő | 2020.10.12 |
| 2. | **Kékibolya Otthon 12 fő** Zalaapáti, Jókai u. 107. hrsz. 79. | 2020.10.12 |
| 3. | **Vadvirág Otthon 12 fő** Zalaapáti, Jókai u. 155. hrsz.44 | 2021.04.01 |
| 4. | **Orgona Otthon 12 fő** Zalaapáti, Jókai u. 121/A hrsz. 68/5 | 2021.12.03 |
| 5. | **Kéknefelejcs Otthon 12 fő** Zalaapáti, Templom u. 2. hrsz. 588/6 | 2021.12.03 |
| 6. | **Nárcisz Otthon 12 fő** Zalaapáti, Templom u. 8.hrsz. 588/9 | 2021.12.03 |
| 7. | **Szegfű Otthon 12 fő** Egeraracsa, Fő u. 72. hrsz. 48/7 | 2021.12.03 |

*Forrás: SZGYF ZM Kirendeltség 2022.*

Az intézmény Boróka Otthonából valamennyi pszichoszociális fogyatékossággal élő lakó kiköltözött támogatott lakhatást biztosító férőhelyekre.

**RENDHÁZ KIVÁLTÁSA BÚCSÚSZENTLÁSZLÓN**

***EFOP-2.2.2-17-2017-00028 ZALA MEGYEI FAGYÖNGY EGYESÍTETT SZOCIÁLIS INTÉZMÉNY***

***15. számú táblázat***

|  |  |  |
| --- | --- | --- |
| ***Működő szolgáltatások*** | | |
| **Sorszám** | **Szolgáltató Központ/lakhatási célú szolgáltatást biztosító ingatlan** | **Működés kezdete** |
| 1. | Zala Megyei Fagyöngy Egyesített Szociális Intézmény Búcsúszentlászló *(Harmonia Szolgáltató Központ)* - étkeztetés - házi segítségnyújtás 30 fő - fogyatékossággal élő nappali ellátása 12 fő - közösségi ellátás 40 fő - pszichiátria betegek nappali ellátása 40 fő - támogató szolgáltatás | 2020.03.10 |
| 2. | **Hajnalka Otthon 12 fő** Zalalövő, Kossuth Lajos utca 173. hrsz. 936/5 | 2020.03.16 |
| 3. | **Tőzike Otthon 12 fő** Zalaszentiván, Kossuth Lajos utca 19. hrsz. 180/2 | 2020.03.10 |
| 4. | **Gyöngyvirág Otthon 12 fő** Vaspör, Vörösmarty Mihály utca 11. | 2022.03.22 |
| ***Tervezett szolgáltatások*** | | **Működés tervezett megkezdése** |
| 1. | **Pipacs Otthon 12 fő** Felsőrajk, Dózsa Gy. U. 18. hrsz. 377. | 2022.12.15 |
| 2. | **Százszorszép Otthon 10 fő** Esztergályhorváti, Kossuth u. 18. hrsz. 205/1. | 2022.12.15 |
| 3. | **Vadrózsa Otthon 10 fő** Esztergályhorváti, Kossuth u. 13. hrsz. 205/3 | 2022.12.15 |
| 4. | **Tulipán Otthon 4 fő** Nagykanizsa, Kazanlak körút 10/D IV.19. hrsz. 3059/23/A/75 | 2022.12.15 |

*Forrás: SZGYF ZM Kirendeltség 2022.*

A **Zala Megyei Fagyöngy Egyesített Szociális Intézményből** 12 fő fogyatékossággal és 60 fő pszichoszociális fogyatékossággal élő ellátott költözik új építésű családi házba, illetve felújított lakásokba. Jelenleg 36 fő vár arra, hogy új otthonába beköltözhessen.

Fentiek, valamint a már lezajlott fenntartóváltások okán jelentős mértékben átalakult az állami fenntartásban lévő megyei szociális ellátási struktúra.

Az általunk működtetett szociális ellátórendszerben (1 603 férőhely) az alapszolgáltatások részaránya közel 36%-ra emelkedett.

**IV. A COVID – 19 JÁRVÁNY HATÁSA AZ INTÉZMÉNYEKRE**

A koronavírus járvány a bentlakásos intézmények életét jelentősen megváltoztatta, mind az ellátottak/gondozottak mindennapjait, mind pedig a dolgozók munkavégzését. A pandémia ugyancsak jelentős mértékben befolyásolta, átalakította az intézményi működési rendet (pl.: az étkeztetésben bevezették az egyszerhasználatos eszközöket és a lakószobáikban étkeztek az ellátottak).

A gondozottak/lakók egészségügyi ellátása az intézményi orvosok révén folyamosan biztosított volt (jelenléti ellátással vagy telefonon történő kapcsolattartással).

Minden intézményben izolációs részleg/szoba került kialakításra a fertőzés tovább terjedésének megakadályozása érdekében.

Az ápolásba a mentálhigiénés csoport tagjai is besegítettek. Folyamatos volt a dolgozók képzése, infekciókontroll oktatása is, melyben egészségügyi szakemberek voltak az intézmények segítségére.

A dolgozók covid infekciója miatti lecsökkent létszám okán egyes telephelyeken 24 órás munkarendben dolgoztak a munkatársak. A covid részlegen dolgozó munkatársak csak ezen a részlegen végeztek munkát.

A támogatott lakhatásban élő ellátottak az otthonok kis létszáma (max. 12 fő) miatt kevésbé voltak kitéve a fertőzésveszélynek, így a korlátozások számukra jobban elviselhetők voltak, mint a nagylétszámú bentlakásos intézményekben. A személyes kapcsolattartás időszakos hiánya szinte minden ellátottat megviselt, azonban többségük a korlátozásokat fegyelmezetten fogadta, a higiéniai szabályokat betartotta.

A látogatószobák kialakításával (látogatásra alkalmas helyiség plexi fallal, fertőtlenítési lehetőséggel, előzetes telefonos bejelentkezés után korlátozott időtartamban fogadhattak az ellátottak látogatót) a személyes kapcsolattartás ismét lehetővé vált, mely az ellátottak mentális állapotát javította.

Az ellátottak és a dolgozók oltása folyamatosan történt, 2021-es év végére többségük már 3 védőoltással rendelkezett.

Az ellátáshoz szükséges védőfelszerelések biztosítottak voltak (részben intézményi, részben központi állami forrásból).

Központi keretből havi rendszerességgel – férőhely arányosan – kerültek védőeszközök kiosztásra valamennyi intézmény részére. Alkalmanként 4 hétre elegendő védőeszközt biztosítottak (maszk, gumikesztyű, kéz és felület fertőtlenítőszer). FFp2 maszk és védőoverall igénylésére is volt lehetőség fertőzött ellátott esetében.

**Az intézményekben folyó védekezési munkát a megelőző időszakban szerzett járványkezelési tapasztalatok jelentős mértékben megkönnyítették.**

**V. AZ ÁLLAMI FENNTARTÁSBAN MŰKÖDŐ MEGYEI INTÉZMÉNYRENDSZER FEJLESZTÉSÉRE VONATKOZÓ TERVEK**

**Minden intézményünk** esetében állandóságra törekszünk mind a menedzsment, mind pedig a munkatársak tekintetében.

* Kiemelt célunk egy világos jövőkép, egységes szakmai koncepció megfogalmazása és kialakítása(demens ellátás fejlesztése, ápolási tevékenység erősítése, intézményi környezet terápiás célú hasznosítása stb.).
* A feladatellátás szakmai színvonalának javítása érdekében – belső és a külső erőforrások bevonásával – folyamatos belső képzések elindítását tervezzük.
* A szakember utánpótlás biztosítása érdekében folyamatos a toborzás a különböző felületeken (Közszolgálati Állásportál, helyi sajtó, közösségi média), az oktatási/képző intézményekben, a foglalkoztatási hivatalokban.
* A szakember utánpótlás biztosítása érdekében együttműködünk a megyében lévő szakképzési centrumokkal, középfokú egészségügyi és szociális képzést folytató intézményekkel, gyakorlati szintér projektben gondolkodunk, valamint speciálisan az intézmények humánerőforrásigényére alapuló képzés indítását tervezzük.
* Folytatjuk az együttműködést a Pécsi Tudományegyetem Egészségtudományi Kar Zalaegerszegi Képzési Központjával, amelynek keretében a Gondoskodás ESZI a tavalyi esztendőben gyakorlati terepe volt a végzős gyógytornász hallgatóknak.

A gyakorlati szintér program mellett szakemberek (elsősorban gyógytornászok) bevonását, továbbá mozgásterápiával kapcsolatos intézményi programok megvalósítását tervezzük.

Komoly szakmai innovációt látunk az egyetem tavaly elindított zalaegerszegi *ergoterapeuta képzése* és a támogatott *lakhatásban folyó szakmai tevékenység* közötti együttműködésben.

* Az idei esztendőben komoly hangsúlyt helyezünk ***az intézményi együttműködések*** (települési önkormányzattal, lakossággal, egészségügyi szolgáltatókkal, civil és egyházi szervezetekkel, oktatási intézményekkel, helyi vállalkozásokkal) elmélyítésére, új együttműködő partnerek bevonására, a meglévő partnerekkel való kapcsolat erősítésére.

Az együttműködések elsődleges célja az intézményi szakmai munka segítése, fejlesztése, a helyi közösség életében történő aktív részvétel, az intézményben folyó munka megismertetése, továbbá a szociális szakma presztízsének növelése.

* **Autista Otthon projekt (Csillagfény Lakóotthon I. Magyarszerdahely) folytatása**

Az Autista Otthon 2021. február 1-jén kezdte meg tevékenységét. A 10 engedélyezett álláshelyen jelenleg 10 munkatársunk dolgozik (1 fő fejlesztőpedagógus és 9 fő szociális gondozó-ápoló), valamint havi 30 órában 1 fő jelentős szakmai tapasztalattal rendelkező gyógypedagógust is foglalkoztatunk. Jelenleg a 10 férőhelyen 8 fő ellátott gondozását látja el az intézmény. Az elkövetkező időszak egyik legfontosabb feladata a célcsoportnak megfelelő speciális képzések, valamint a szükséges tárgyi eszközök és terápiás programok biztosítása, továbbá a szakmai szervezetekkel történő együttműködések kialakítása, valamint a gyakorlati tapasztalatok alapján a rendelkezésre álló férőhelykapacitás újragondolása. A Szivárvány Egyesített Szociális Intézmény együttműködési megállapodást kötött az Autisták Országos Szövetségével, melynek célja, hogy az autizmus spektrumzavarral élő személyek intézményi ellátása magasabb színvonalon valósuljon meg.

* **A Zala Megyei Gyermekvédelmi Központ szolgáltatási struktúrájának átalakítása**

Az elmúlt időszakban a helyi igények, szükségletek, elhelyezési trendek alapján, a meglévő infrastrukturális feltételek optimálisabb kihasználása, valamint a szakmai munka hatékonyságának növelése érdekében javaslatot készítettünk az intézmény szolgáltatási struktúrájának megváltoztatására, amelyet a Főigazgatóság jóváhagyott.

Ez alapján a hatósági nyilvántartásba történő bejegyzéseket követően az intézmény már egy új szolgáltatási struktúrában látja el feladatait.

* **Demenciával élő időskorúak számára múzeumpedagógia program bevezetése**

Zalaegerszegen található az ország első szabadtéri néprajzi múzeuma a Göcseji Falumúzeum. A múzeum szakembereivel együttműködve célunk a - szentendrei Szabadtéri Néprajzi Múzeum által meghonosított program mintájára - speciális „***demencia program”*** kidolgozása és megvalósítása.

Az intézményeinkben élő idősek mintegy ötöde szenved közepes, vagy súlyos demenciában, és általános szakmai tapasztalat, hogy számuk folyamatosan emelkedik. A rövidtávú memória sérülése hamar fellép a demenciával élő embereknél, a hosszú távú memória ezzel szemben jól elraktározott kincsként még hozzáférhető, éppen ezért a Skanzenben a projektben résztvevők gyermekkorát, fiatalságuk időszakát elevenítjük fel.

A Falumúzeum különleges helyszínt kínál, a program során olyan környezetet teremtünk, olyan tevékenységeket végzünk, ami a demenciával élő idősek fiatalkorát idézi meg. A múltidéző foglalkozások segítséget nyújtanak abban, hogy az emlékezetzavarral élő emberek élményekkel töltődjenek fel. Emellett cél, hogy a társadalom figyelmét is felhívjuk a betegségre és a foglalkozásokon szerzett jó tapasztalatainkat és módszereinket másokkal is megosszuk.

**Határozati javaslat**

A Zala Megyei Közgyűlés elfogadja a Szociális és Gyermekvédelmi Főigazgatóság Zala Megyei Kirendeltsége működéséről, különös tekintettel a megyei szociális szakellátás, gyermekvédelem és időellátásra vonatkozó tájékoztatóját.

Határidő: azonnal

Felelős: Dr. Pál Attila, a közgyűlés elnöke

1. a megyei önkormányzatok konszolidációjáról, a megyei önkormányzatok intézményeinek és a Fővárosi Önkormányzat egyes egészségügyi intézményeinek átvételéről szóló 2011. évi CLIV. törvény 2. § (1) bekezdésében foglaltak alapján [↑](#footnote-ref-1)
2. a megyei intézményfenntartó központokról, valamint a megyei önkormányzatok konszolidációjával, a megyei önkormányzati intézmények és a Fővárosi Önkormányzat egészségügyi intézményeinek átvételével összefüggő egyes kormányrendeletek módosításáról szóló 258/2011. (XII. 7.) Korm. rendelet (a továbbiakban: Korm. rendelet) 2. § (1) bekezdésében foglaltak szerint kijelölt szerv [↑](#footnote-ref-2)
3. 2011. évi CLIV. törvény alapján átvett szociális és gyermekvédelmi intézményekkel, valamint a szociális és gyermekvédelmi tevékenységet végző alapítványokkal, közalapítványokkal, gazdasági társaságokkal kapcsolatos, 9. § (1) bekezdése szerinti, továbbá az egyes szakosított szociális és gyermekvédelmi szakellátási intézmények állami átvételéről és egyes törvények módosításáról szóló 2012. évi CXCII. törvény 2. § (3) bekezdése, a 9. § (1) bekezdése és a 9/A. § (2) bekezdése szerinti feladatok [↑](#footnote-ref-3)
4. A létszámkereten felül a kirendeltségen egy fő megváltozott munkaképességű munkavállaló alkalmazására is sor került. [↑](#footnote-ref-4)
5. 99/B. § (2) bekezdés [↑](#footnote-ref-5)
6. Jelzőrendszeres házi segítségnyújtás [↑](#footnote-ref-6)
7. Étkeztetés és támogató szolgáltatás tekintetében kapacitás nem került meghatározásra [↑](#footnote-ref-7)
8. Az egyházi átvétel keretében 72 férőhely átadásra került. [↑](#footnote-ref-8)